V. Soboňa, poslanec: (2006-01-24):
Ak dovolíte, odznelo v tomto parlamente za toto volebné obdobie obrovské množstvo rôznych a môžem povedať rozumných návrhov, pripomienok a rôznych návrhov na koncepcie, ale takisto môžem povedať absolútne zodpovedne, že temer na 99 percent nenašli žiadne uplatnenie. A teraz je namieste otázka, prečo je tomu tak, že upozornení, návrhov na zlepšenie koncepcií privatizácií existuje dosť a napriek tomu sa odrážajú ako hrach od steny. Aj preto si myslím, že musím vystúpiť, lebo dnes večer som ešte podstatu veci tu, napriek tomu, že odznelo veľa vecí, nepočul. Som o tom presvedčený, že tento stav je preto taký, že o veciach zásadných v tomto štáte nerozhoduje Národná rada, a preto si myslím aj o tom uznesení, ktoré je teraz pripravené, je úplne jedno, či by sme ho aj odsúhlasili, pochopiteľne, že ho neodsúhlasíme, aj keby sme ho odsúhlasili, nič nemení na veci a všetko prebehne, tak ako má prebehnúť. A prečo je to teda tak, že napriek tomu všetko prebehne tak? Pretože v tejto krajine nevládne ani vláda, ani koaličná rada. A príklad privatizácie letiska je absolútne markantným príkladom tohto postupu. Kto je teda ten, kto rozhoduje o tom, že komu bude prisúdený takýto projekt privatizácie? Nuž, na základe súvislostí s tým, čo je verejne potvrdené, a verejne to aj koalícia priznáva, čo sa stalo v zdravotníctve, kde dostala jedna finančná skupina Penta Group taký priestor na ovládnutie systému zdravotníctva, aký dostala, si dovoľujem povedať, že výberové konanie ohľadom privatizácie bratislavského a košického letiska riadi Penta a ešte ďalšie finančné zoskupenia, ktoré sa perfektne medzi sebou dohodnú, a preto si myslím, že nočné zasadanie, ktoré urobila koaličná rada, kde vyniesla to nedôstojné rozhodnutie o pokračovaní tendra spôsobom, ktorý je nevídaný, je len potvrdením toho, čo hovorím, že veci okolo letísk neriadi vláda a neriadi ani koaličná rada. Dnes som tu počul niekoľko obvinení smerom k opozícii, že pripravujeme nejaké znárodnenie. Bol napadnutý predseda Smeru, že chce všetko znárodňovať. Nuž, musím povedať, som absolútne pokojný, že keď predseda Smeru sa stane prípadne premiérom budúcej vlády, tak som absolútne presvedčený, že nič horšie ako táto vláda už nevymyslí. Ja sám som zažil na sebe samom znárodňovanie, ktoré ste nazvali reprivatizácia. Reprivatizácia v kúpeľoch Sliač a Kováčová sa začala spôsobom, že súkromná bezpečnostná služba, ktorá bola priamo v riadení Policajného zboru, po rozhodnutí u premiéra, v pracovni premiéra vlády Slovenskej republiky o pol štvrtej ráno prepadla s vlčiakmi a požiarnickými sekerami kúpele, a tak sa dostala do kúpeľov. Pripomínalo mi to veľmi blízko dobu, keď zasahovalo gestapo a možno, že prebehli aj pri pokusoch o združstevňovanie podobné násilné akty. Takže si myslím, že od tohto horšie už žiadna vláda priniesť nemôže. Takže, ako treba robiť znárodňovanie, ste ukázali jasne budúcej vláde vy. Okrem toho, čo sa týka vlastníckych vzťahov v demokratických štátoch,  nechápem, odkiaľ je tá nenávisť k štátnemu vlastníctvu, odkiaľ pochádza to vykresľovanie súkromného kapitálu ako jediného liečebného prostriedku. Veď to nie je pravda. Veď štát vstupuje do majetkových vlastníckych vzťahov v tom, čo pokladá za výsostne výhodné, čo riadi. Vlády vstupujú do vlastníckych vzťahov, pretože musia tvoriť koncepcie rozvoja štátu. Je obdobie, keď je výhodné, že má prevahu vlastníctvo štátne, a zasa inokedy je výhodné, keď je prevaha súkromného kapitálu. Veď to sú normálne procesy. Prečo taká agresia voči štátnemu vlastníctvu? Mne prichádza na um len jedna odpoveď. Pretože štát, ak strategicky postupuje v jednom období tak a inokedy onak, robí to preto, že ide na základe nejakých koncepcií, koncepcií rozvoja, strategických koncepcií. Lenže od našej vlády som ešte takýto materiál nečítal a už pravdepodobne ani čítať nikdy nebudem. Alebo dúfam, že už od tejto vlády takýto materiál čítať nebudem. Lenže týmto sa ale nekončí všetko. Súvislosti pokračujú ďalej. S prekvapením počúvam správy, ktoré zatiaľ odznievajú len veľmi opatrne vo verejných médiách, a to, že sa bude likvidovať Fond národného majetku. Nuž tak, pán spravodajca hovorí, že nie je času, a preto budeme privatizovať, nech sa páči, samozrejme, viem, že nie je času, a to, že sa má zrušiť Fond národného majetku mi to potvrdzuje, že áno, máte veľmi naponáhlo. Len, aby ste to stihli. Ale si myslím, že napriek všetkému, napriek všetkému pred zodpovednosťou sa nedá ujsť. Za všetko, čo sa urobilo, za všetko, za čo ste viazaní mlčanlivosťou, príde doba, keď vás tento národ zbaví mlčanlivosti šmahom ruky a budete sa musieť zodpovedať. Takže tieto súvislosti si myslím, že je všetko v procese privatizácie absolútne jasné a postoj a postup vlády pre mňa je takisto úplne transparentný. Žiadny problém v tom nevidím, postup je taký, aký potrebujú. Súhlasím s vami. A ešte, pán spravodajca. Nehnevaj sa, ty vystúpiš pred parlamentom a povieš, že nemôžeš povedať niekedy všetko, pretože si viazaný mlčanlivosťou. To znamená, ja si to vysvetľujem a vykladám tak, že ty nemôžeš povedať pravdu, a preto vystúpiš a táraš. Áno, ty táraš, pretože nemôžeš povedať pravdu. A keď niekto nemôže povedať pravdu, musí tárať (potlesk). A chcel by som ešte doplniť aj to, že táto vláda už ôsmy rok je viazaná mlčanlivosťou. Ledva čakám na tú príležitosť, keď vo voľbách legitímnych a riadnych bude tejto mlčanlivosti zbavená. Ja si myslím, že aj ona bude národu vďačná. Ďakujem pekne. (Potlesk.)